Előterjesztés Zalakaros Város Önkormányzat Képviselőtestülete 2024. január 16-i ülésére

Tárgy: 
Döntés Interreg SI HU pályázat keretében nagyléptékű projekt benyújtásáról Radenci településsel közösen


Tisztelt Képviselőtestület!

Radenci Város Önkormányzata 2023. augusztus hónap folyamán megkereste Zalakaros Város Önkormányzatát egy közös projekt kidolgozása céljából az Interreg SI-HU 2021-2027 program keretében. 
Az előkészítés folyamatában Radenci településről a projektiroda munkatársaival történt egy személyes egyeztetés Zalakaroson, majd október elején Radenciben történt helyszíni megbeszélés. A kölcsönös tapasztalatok és a települések fejlesztési elképzelései alapján kidolgozásra került egy projekt ötlet és a települések bemutatkozója. A projekt előkészítésében rendkívüli nehézséget okozott az, hogy Illés Gabriella projektmenedzsernek december végén megszűnt munkaviszonya. Álláshelyét meghirdettük, mely eredménytelen lett. E mellett kerestünk bevonható vállalkozást, az azonnali, határidős feladatok elvégzésére, ezt Vavera Creative Bt. -ben találtuk meg, aki tapasztalatokkal és helyismerettel is rendelkezik. Az idő szűkössége miatt (beadási határidő. január 19.) egyszerűsítettük a munkatervet, az alapvető célokat megtartva.
Ezen anyagok jelenleg fordítás alatt vannak, a pályázati keret 1. millió euró, melyet a felek 50%-os arányban használnak fel nyertes pályázat esetén.

 A projektötletek alapján készült el a munkaterv, amelynek elemei a következők: 

1.Kiterjesztett valóság
Kiterjesztett valósággal (AR) létrehozott turisztikai attrakció az alábbi tartalommal:
· a zalakarosi és radenci víz jelentőségének és történetének bemutatása, 
· a zalakarosi Termál tó attrakcióinak bemutatása, 
· a Termál tó melletti égerösvényen a Kis-Balaton madárvilágának bemutatása, 
· egy verses mesekönyv létrehozása, mely kiterjesztett valósággal mutatná be a Zalakarost a gyerekeknek. 
A kiterjesztett valóság (augmentedreality, AR) egy személy környezetének kiegészítését jelenti virtuális objektumokkal. A természetes érzékelést háromdimenziós elemekkel gazdagítjuk. A személy folyamatosan érzékeli a saját fizikai környezetét is, azonban a látómezőjében kiegészítő elemek (szövegek, szimbólumok, képek, videók) jelennek meg. Mindez a tabletekkel, okostelefonokkal és okosszemüvegekkel lehetséges.
A kiterjesztett valóságban a mobilunk vagy tabletünk kameráján keresztül nézünk valamit és egy erre hivatott alkalmazás pedig odavetít még képet, információkat. Például körbenézünk az utcán a kamerán keresztül és az út mentén sorakozó boltok nyitvatartása is megjelenik a szemünk előtt.
A kiterjesztett valóság technológiája különböző funkciókat kínál a magánfelhasználók és a vállalatok számára, amelyek javítják az ügyfélélményt, a hatékonyságot és a termelékenységet. A kiterjesztett valóságot használó számos alkalmazás nagyrészt olyan elemeket használ, mint a nyomon követés, a helymeghatározás vagy a 3D-rekonstrukció.
A fejlesztés célja, a Termáltó attrakcióinak és a hozzá kapcsolódó égerösvénynek, illetve a Kis-Balaton madárvilágának bemutatása kiterjesztett valóság tartalommal. A szoftver díjmentesen letölthető az Apple App Store és a Google Play alkalmazás boltokból. A felhasználók a letöltést követően a helyszínen a táblákra van épületekre irányítva, látványos animációkkal és hasznos, érdekes információkkal találkozhatnak.
A meghatározott 21 helyszín reprezentációja előre definiált típusú tartalmakkal és animációkkal lesznek kiegészítve. 

Aminációk típusai:
1. Betekintés
Az épületre irányítva az okostelefont, közelítve hozzá áttetszővé válik az épület, így belátunk a belsejébe. Ezáltal nem csak kívül, de belül is megismerhető az attrakció.
Technológiai háttér:
A kihelyezett QR kód azonosítja a teret és a térbeli irányokat. A QR kód letölti az applikációt, ha már telepítve van, akkor aktiválja a jelenetet. 
2. Felszín bővítés
Az attrakcióra irányítva az okostelefont a környezet és az épület maga is részletesebb lesz, alkalmazott komponensek:
· Fák, növényzet, repülő falevelek.
· Madarak
· Környezet, út, kocsi,
· Kidolgozott textúra jelenik meg
· Elszórt eszközök, kút
· Éghajlati mutáció

Információs pontok
Az attrakciók körül információs pontok jelennek meg, amelyeket megérintve különleges tartalmakhoz juthat az érdeklődő. 

Fotók
Interaktív fotótár érhető el az applikáción belül. A helyszínen elszórt fotókat megérintve, összegyűjthetőek és később megtekinthetőek. 

Vidd haza!
Azokat a kiterjesztett valóság tartalmakat, amelyeket megismert, megtalált, az otthonába a saját asztalán újra megtekinthet, megoszthatja barátaival.

Szelfi!
Szelfi pontok kialakítása – „ide állj!” és az applikációval és a kiterjesztett valósággal szelfi készítése

Gamifikáció
Az applikáció figyeli a felhasználó előrehaladását. Folyamatosan értékeli, hogy biztosan minden információt, látványelemet felfedezett. Ha sikeres a felfedezés, emailben kap egy emléklapot a polgármester aláírásával!

Hagyj üzenetet!
A felhasználók kiterjesztett valóságban üzeneteket hagyhatnak egymás részére. Az egyes üzenetek jelszóval védhetők. A felhasználói élmény: a helyszínre érve az appot elindítja, körbetekintés közben üzenet buborékok jelennek meg a helyszínen. Így akár tájékoztatni lehet a vendégeket az aktuális programokról, fürdő nyitvatartásokról, akciókról, stb.
Tervezett költség: 54.150.eFt




2. tevékenység 
Turisztikai szolgáltatók konferencia
Konferencia a desztinációkban működő turisztikai szolgáltatók (szálláshely, vendéglátás) részére a vendégkör bővítésének lehetőségeiről az összefogás jegyében.
A Radenci és Zalakaros között megvalósuló pályázati együttműködés révén lehetőség nyílik a két település közötti gazdasági és szakmai kapcsolatok erősítésére, ezáltal elősegítve az EU által is támogatott, régiók közötti együttműködést.
A konferencia megszervezése egyedülálló lehetőséget kínál a vállalkozóknak és szakembereknek arra, hogy megismerjék egymást és a két település sajátosságait, elősegítve ezzel a regionális üzleti kapcsolatok jövőbeni kialakítását.
A résztvevőknek lehetőségük van megismerkedni azokkal a legfrissebb trendekkel és innovációkkal, amelyek mindkét település gazdaságában érvényesülnek.
Az interreg pályázati együttműködés révén a konferencia elősegíti azt is, hogy a két település között a későbbiekben közös projektek kerüljenek kidolgozásra.
A Radenciben és Zalakaroson történő megszervezés ideális lehetőséget kínál a két település résztvevőinek az üzleti hálózatuk bővítésére, miközben közvetlenül megismerik a másik település vállalkozóit és szakembereit. Célunk továbbá, hogy a térségben idegenforgalommal és ahhoz közvetlenül kapcsolódó szolgáltatásokkal foglalkozó természetes és jogi személyek tevékenységét összehangoljuk, koordináljuk, melyre a találkozó és az ismeretátadás jó lehetőséget kínál.
Az előadók személye a garancia a minőségi előadásokra, egyúttal lehetőséget teremt a rendezvény a tudásmegosztásra és a vállalkozói tapasztalatok cseréjére.
Fontos szempont még, hogy mindkét konferencia során a résztvevőknek alkalmuk nyílik közvetlenül találkozni a települések vezetőivel és döntéshozóival, ezáltal erősítve az üzleti kapcsolatokat és a kölcsönös együttműködést.
Tervezett költség: 1.360.eFt

3. tevékenység 
Tündérváros –Tündérkapu
Turisztikai termékek, attrakciók fejlesztése gyerekeknek és családoknak a Termáltó partján
Tündérváros elemek
Zalakaros Város Önkormányzatának célja a Termáltó és Ökopart potenciális turisztikai termékké fejlesztése a településre látogató családosok számára. 
Tündérváros: A Tündérek kapuja Zalakaroson
1. Tündérles interaktív városnéző élménytúra megszervezése tündér fotó ponttal Zalakaros és Radenci települések bemutatása
2. Tündéres verses mesekönyv és foglalkoztató füzet kidolgozása, kabalajelmez készítse. A verses mesekönyvet kinyitvia és az applikációt fölé tartva megelevenednek a jelenetek a könyvben, közben foglalkoztató füzet is, így a gyerekeknek feladatokat helyezünk el benne. 
3. Tündér reprezentációs ajándéktárgyak készítése
4. Tündérfesztivál megszervezése határon átnyúló programokkal 
5. Fürdő animátorprogram adaptálása a tematikára Zalakaroson és Radenciben 
6. A Termáltó körüli sétány bővítése, a tó körbejárhatóságának biztosítása céljából. 
7. A Termáltó melletti Éger tanösvény fejlesztése és bővítése, a Tőzike Tündér felújítása – A Tündérváros emblematikus figurája a Tőzike tündér, melynek felújítása szükséges, illetve ez fotópontként is működik 
8. A 10 db, a kiterjesztett valóság alkalmazásához szükséges tábla kihelyezése a Termál tó körül, valamint egy Zalakaros, Radenci bemutató tábla. A 10 db táblán a tó körül az attrakciók kerülnének bemutatásra, a tó felett kiterjesztett valósággal tündérek ugrálnának. 1 db tábla kerülne a tó bejáratához kihelyezésre, ahol Radenci és Zalakaros települések és a víz kerülne bemutatásra.
9. A Kis-Balaton környéki madárvilág megismertetése érdekében 10 db tábla kihelyezése. A kiterjesztett valóság segítségével a 10 db táblán a madárvilág bemutatása. A felhasználónak a QR kód segítségével a madár előjön és körbe lehet forgatni, csipog, énekel. Mellette információs buborék jelenik meg, ahol el lehet olvasni róla információkat. Az erdős rész felé fordítva a telefont virágba borul az erdő (tőzikével).
Tervezett költség: 96.290.eFt

Tervezett költségvetés:

A pályázat Zalakarosra eső része az egyéb, személyes, adminisztrációs költségekkel (34.280.eFt) együtt megközelítően 189 millió forint (500.000 EUR). A támogatottság mértéke 95% os, azaz az önrész nagysága 9,5 millió Ft. 


Határozati javaslat: 

Zalakaros Város Önkormányzat Képviselőtestülete
1. egyetért az Interreg SI-HU 2021-2027 program keretében pályázat benyújtásával az előterjesztésben részletezett tartalommal.
2. felhatalmazza a polgármestert a projekt előkészítő tevékenység keretében a pályázat benyújtására és a pályázat benyújtásával összefüggő egyéb jognyilatkozatok megtételére.
3. úgy határoz, a sikeres pályázat esetén szükséges önrészt- 9,5 millió forintot az önkormányzat 2024.évi költségvetésében tervezni kell.
4. jóváhagyja, hogy az 1./ pont szerinti pályázat megírását és a pályázat benyújtásával kapcsolatos operatív feladatokat a Vavera Creative Bt. (8800 Nagykanizsa Sikátor u. 43., adószám: 32367269-1-20, Cégjegyzékszám: 20-06-040429) lássa el bruttó 400.000 Ft (AAM) vállalási áron, egyben felhatalmazza a polgármestert a vállalkozási szerződés aláírására.
5. a pályázat benyújtásával összefüggő 4./ pont szerinti költséget az önkormányzat 2024.évi költségvetésében tervezni kell.

Határidő: az 1./ és 4./ pont esetében	azonnal
                 a 2. pont esetében 	2024. január 19.
                a 3/ és 5/ pontok esetében 2024. január 26.
Felelős: Novák Ferenc polgármester



Zalakaros 2024.január 12								
Novák Ferenc 
								 polgármester

